《奉和鄜州刘大夫麦秋出师遮虏有怀中朝亲故》
唐代·权德舆

天子爱全才，故人雄外台。绿油登上将，青绶亚中台。

亭障鸣笳入，风云转旆来。兰坊分杳杳，麦垄望莓莓。

月向雕弓满，莲依宝剑开。行师齐鹤列，锡马尽龙媒。

壮志征染甫，嘉招萃楚材。千寻推直干，百炼去纤埃。

间阔劳相望，欢言幸早陪。每联花下骑，几泛竹间杯。

芳讯双鱼远，流年两鬓催。何时介圭觐，携手咏康哉。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。